
«2023 елга, 2024 һәм 2025 еллар план чорына Татарстан Республикасы бюджеты турында» Татарстан Республикасы законы проекты буенча парламент тыңлауларында бүген Татарстан Республикасы Премьер-министры Алексей Песошин катнашты.

Парламент тыңлаулары ТР Дәүләт Советының кече залында узды.

2023-2025 елларга Татарстан Республикасын социаль-икътисадый үстерү фаразының төп параметрлары турында Татарстан Республикасы Премьер-министры урынбасары - Татарстан Республикасы икътисад министры Мидхәт Шаһиәхмәтов сөйләде.

2023 елга, 2024 һәм 2025 еллар план чорына Татарстан Республикасының берләштерелгән бюджеты фаразын Татарстан Республикасы финанс министры Радик Гайзатуллин тәкъдим итте.

Шулай ук 2023 елга, 2024 һәм 2025 еллар план чорына Татарстан Республикасы Территориаль мәҗбүри медицина иминияте фонды бюджеты проекты каралды.

Татарстан Республикасы Премьер-министры Алексей Песошин парламент тыңлауларында белдергәнчә, бюджетның чыгым өлеше объектив һәм нисбәтле. Ул искәрткәнчә, тулаем 2023 ел бюджеты һәм 2024 һәм 2025 еллар бюджетлары фаразлары 27 млрд. сум күләмендә кытлык белән планлаштырылган.

«Бу мәҗбүри чара. Ләкин без кытлыкны башкарып чыгарга омтылырга тиеш», - диде Алексей Песошин. Аның сүзләренчә, бюджет керемнәре, беренче чиратта, салым базасын киңәйтү һәм продукция күләмен арттыру, шулай ук салымнар буенча бурычларны бетерү һәм чыгымнарны оптимальләштерү хисабына артырга мөмкин.

«Мин чыгыш ясаучыларны тыңладым, кайбер сорауларга җавап бирү дә кыен. Ләкин хәзерге шартларда иң мөһиме – без ирешкән капитал дәрәҗәсен саклау. Бу бюджетта да каралган», – диде Татарстан Республикасы Премьер-министры.

Алексей Песошин ассызыклаганча, хәзерге вакытта төп максат — киләчәктә икътисадый үсеш өчен Татарстан предприятиеләренең эшкә сәләтлелеген һәм үсешен тәэмин итү.

«Хәзерге вакытта керем өлеше турында әйткәннәрнең барысы икътисадтан башка буш тавыш. Мин муниципалитетлар һәм тармак министрлыклары бурычларына тукталмыйм: алар аңлашыла. Бюджетның дәүләт программалары аша тормышка ашырылачагын тагын бер кат әйтәсем килә. Аларның өлеше 88 процент тәшкил итә. Республика бюджеты элеккечә социаль юнәлешле. Без республиканың барлык социаль йөкләмәләрен тулы күләмдә һәм тиешле сыйфат дәрәҗәсе белән тәэмин итәргә тиеш», – дип ассызыклады Алексей Песошин.

Билгеләп үтелгәнчә, 2023 елга республика бюджеты керемнәр буенча – 333,9 млрд. сум, чыгымнар буенча – 361,0 млрд. сум, 27,1 млрд. сум кытлык белән билгеләнә.
Алексей Песошин парламент тыңлауларында: Татарстан бюджетының чыгым өлеше объектив характерда, без барлык социаль йөкләмәләрне тулы күләмдә тәэмин итәргә тиеш